b'\n_START_ARTICLE_\nP\xc4\x97stinink\xc5\xb3 tankas\n_START_PARAGRAPH_\nP\xc4\x97stinink\xc5\xb3 tankas (angl. infantry tank ) \xe2\x80\x93 tankas, pritaikytas palaikyti p\xc4\x97stinink\xc5\xb3 atakas fronte. Toki\xc5\xb3 specializuot\xc5\xb3 tank\xc5\xb3 id\xc4\x97ja prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 buvo suformuluota D.Britanijoje ir Pranc\xc5\xabzijoje.\n_START_SECTION_\nD. Britanija\n_START_PARAGRAPH_\nKadangi p\xc4\x97stinink\xc5\xb3 tankai tur\xc4\x97jo kariauti tokiu pa\xc4\x8diu grei\xc4\x8diu kaip ir atakuojantys p\xc4\x97sti p\xc4\x97stininkai, didelis did\xc5\xbeiausias greitis nebuvo esminis po\xc5\xbeymis, bet jie gal\xc4\x97jo tur\xc4\x97ti storesnius \xc5\xa1arvus. Pirmi tiksliniai p\xc4\x97stinink\xc5\xb3 tankai, Mark I Matilda ir Mark II Matilda, buvo ginkluoti sunkiuoju kulkosvaid\xc5\xbeiu pirmasis bei prie\xc5\xa1tankine 2-j\xc5\xb3 svar\xc5\xb3 patranka antrasis. Tankai Mark I buvo u\xc5\xbesakyti 1938 m., bet tapo ai\xc5\xa1ku, kad bus reikalingas geriau ginkluotas tankas. J\xc4\xaf tur\xc4\x97jo pakeisti jau projektuotas Mark II, kur\xc4\xaf tur\xc4\x97jo u\xc5\xbesakyti 1938 m. viduryje._NEWLINE_Abu \xc5\xa1ie tankai dalyvavo m\xc5\xab\xc5\xa1yje d\xc4\x97l Pranc\xc5\xabzijos, kur Araso kontrapuolime jie sukr\xc4\x97t\xc4\x97 Vokietijos tank\xc5\xb3 dalinius. Pranc\xc5\xabzijoje prarastus Mark I nekeit\xc4\x97 naujai pagamintais, o Mark II Matilda gamyba nebuvo nutraukta._NEWLINE_Brit\xc5\xb3 doktrina teig\xc4\x97, kad tiek p\xc4\x97stinink\xc5\xb3, tiek kreiseriniai tankai turi geb\xc4\x97ti kautis su prie\xc5\xa1o tankais, tod\xc4\x97l abiej\xc5\xb3 klasi\xc5\xb3 tankuose naudojo pirma 2 svar\xc5\xb3, o v\xc4\x97liau ir 6 svar\xc5\xb3 patrankas._NEWLINE_Po j\xc5\xb3 ginkluot\xc4\x97je pasirod\xc4\x97 tankai Mk III Valentine ir Mk IV Churchill. \xe2\x80\x9eValentainas\xe2\x80\x9c pasirod\xc4\x97 netinkamas tolesniam tobulinimui, o \xe2\x80\x9e\xc4\x8cer\xc4\x8dilis\xe2\x80\x9c buvo tobulinamas toliau ir buvo naudojamas iki karo pabaigos._NEWLINE_Tuo metu brit\xc5\xb3 kreiseriniai tankai vyst\xc4\x97si \xc4\xaf didesnius tankus su galingesniais varikliais, turin\xc4\x8dius galingesnes patrankas ir storesnius \xc5\xa1arvus, bet i\xc5\xa1vystan\xc4\x8dius ir didel\xc4\xaf greit\xc4\xaf. Karo pabaigoje kreiserini\xc5\xb3 tank\xc5\xb3 linija dav\xc4\x97 \xe2\x80\x9euniversal\xc5\xb3j\xc4\xaf tank\xc4\x85\xe2\x80\x9c Centurion._NEWLINE_D.Britanijos kariuomen\xc4\x97 naudojo ne tik p\xc4\x97stinink\xc5\xb3 ir kreiserinius tankus, bet ir vidutinius tankus, daug kuri\xc5\xb3 gaudavo i\xc5\xa1 JAV.\n_START_SECTION_\nPranc\xc5\xabzija\n_START_PARAGRAPH_\nTarpukario metais Pranc\xc5\xabzijos kariuomen\xc4\x97 ginkluot\xc4\x97n pri\xc4\x97m\xc4\x97 tris lengvuosius tankus, vykd\xc5\xbeiusius p\xc4\x97stinink\xc5\xb3 tank\xc5\xb3 funkcijas. Tai buvo Hotchkiss H35, Renault R35 ir FCM 36. Visi trys tur\xc4\x97jo dviej\xc5\xb3 \xc5\xbemoni\xc5\xb3 \xc4\xafgulas, buvo pana\xc5\xa1\xc5\xabs \xc4\xaf Matilda I dyd\xc5\xbeiu, svoriu ir \xc5\xa1arvais. Ta\xc4\x8diau jie buvo geriau ginkluoti, nes tur\xc4\x97jo 37 mm patrankas, suporintas su kulkosvaid\xc5\xbeiais._NEWLINE_Kautyn\xc4\x97se pasirod\xc4\x97, kad jie geba atlaikyti tank\xc5\xb3 ir prie\xc5\xa1tankini\xc5\xb3 patrank\xc5\xb3 sviedinius. Jie buvo sukurti l\xc4\x97tai va\xc5\xbeiuoti rai\xc5\xbeyta vietove. Bet pasirod\xc4\x97, kad tank\xc5\xb3 funkcij\xc5\xb3 atskyrimas \xc4\xaf dvi specializuotas klases (p\xc4\x97stinink\xc5\xb3 ir kreiserinius tankus) n\xc4\x97ra efektyvus. Kreiseriniai tankai nei\xc5\xa1vengiamai anks\xc4\x8diau ar v\xc4\x97liau kautyn\xc4\x97se sutikdavo prie\xc5\xa1o tankus. P\xc4\x97stinink\xc5\xb3 tankai kautyn\xc4\x97se b\xc5\xabdavo vieni, kai j\xc5\xb3 ginamas pozicijas pralau\xc5\xbedavo. Tobul\xc4\x97jant tank\xc5\xb3 konstrukcijai p\xc4\x97stinink\xc5\xb3 tank\xc5\xb3 id\xc4\x97ja karo metais blanko. Gal\xc5\xb3 gale laim\xc4\x97jo universaliojo tanko id\xc4\x97ja.\n_START_SECTION_\nI\xc5\xa1vados\n_START_PARAGRAPH_\nTank\xc5\xb3 padalinimas \xc4\xaf p\xc4\x97stinink\xc5\xb3 ir kreiserinius buvo pagr\xc4\xafstas ekonomikos darbo pasidalinimo principu, ta\xc4\x8diau toki\xc5\xb3 tank\xc5\xb3 panaudojimas Antrojo pasaulinio karo metais mechanizuotose kovos veiksmuose parod\xc4\x97, kad tai labai neefektyvu techninio vystymo, gamybos, aptarnavimo, logistikos ir, kas blogiausia, taktinio lankstumo po\xc5\xbei\xc5\xabriu. Tod\xc4\x97l karo metu tokius tankus naudojusios valstyb\xc4\x97s tokio tank\xc5\xb3 dalinimo atsisak\xc4\x97.'